b'\n_START_ARTICLE_\nJernej Medved\n_START_SECTION_\n\xc5\xbdivljenjepis\n_START_PARAGRAPH_\nIz starih listin je znano, da je Jernej Medved od leta 1821 do 1824 obiskoval gimnazijo v Ljubljani, kjer je \xc5\xa1tudiral tudi filozofijo (1824\xe2\x80\x931826) in teologijo (1826\xe2\x80\x931830) in bil istega leta posve\xc4\x8den v duhovnika. Kaplanoval je v Mozlju, v \xc4\x8crnomlju in Ko\xc4\x8devju, bil nato od leta 1836 do 1846 duhovnik v Spodnjem Logu in v Koprivniku na Ko\xc4\x8devskem (1846-1856), kjer bil 1856 upokojen. Nato je \xc5\xbeivel v Trnovem v Ljubljani in tu umrl za vodenico.\n_START_SECTION_\nDelo\n_START_PARAGRAPH_\nMedved je med ljudstvom nabiral slovenska imena rastlin za Cafov slovar. Leta 1845 je poslal uredni\xc5\xa1tvu Novic\xc2\xa0\xc2\xbbnabero zeli\xc5\xa1 s slovenskimi imeni\xc2\xab. Gradivo je porabil Cigale v nem\xc5\xa1ko-slovenskem slovarju in ga ozna\xc4\x8dil s kratico Medv. Malo pred smrtjo je kon\xc4\x8dal Verzeichni\xc3\x9f der bis nun in Krain aufgefundenen theils wild wachsenden, theils cultivierten Pflanzen mit lat., deutschen u. slavischen Benennungen (abecedni seznam slov. rastlinskih imen ni bil dokon\xc4\x8dan in sega samo do imena\xc2\xa0\xc2\xbbdivi\xc4\x8dnik\xc2\xab). Rokopis, ki ga je Pleter\xc5\xa1nik uporabil v nem\xc5\xa1ko-slovenskem slovarju, je arhiviran v ljubljanskem Narodnem muzeju. Medved je v Novicah od leta 1845 do 1856 objavljal \xc4\x8dlanke s podpisom ali kratico J. M. in M-d.'